Nafarroako Parlamentuko Mahaiak, 2020ko ekainaren 8an egindako bilkuran, erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.b) artikuluak aitortzen dien legegintza-ekimena erabiliz, Adolfo Araiz Flamarique jaunak enpresen deslokalizazioari aurre egiteko neurriei buruzko Foru lege proposamena aurkeztu du (10-20/PRO-00007).

Hori horrela, Legebiltzarreko Erregelamenduko 148. artikuluan ezarritakoarekin bat, Eledunen Batzarrari entzun ondoren, hona

ERABAKIA:

**1.** Agintzea Nafarroako Parlamentuko Aldizkari Ofizialean argitara dadin enpresen deslokalizazioari aurre egiteko neurriei buruzko Foru lege proposamena.

**2.** Foru lege proposamen hori Nafarroako Gobernuari igortzea, Erregelamenduko 148. artikuluan ezarritako ondorioetarako.

Iruñean, 2020ko ekainaren 8an

Lehendakaria: Unai Hualde Iglesias

Foru Lege proposamena,
enpresen deslokalizazioari aurre
egiteko neurriei buruzkoa

ZIOEN AZALPENA

I

Azken urteotan hainbat dira, deslokalizazioaren fenomenoaren eraginez, gure komunitatea utzi eta atzerrian beren lantokiak kokatu dituzten enpresak. Etekinak areagotzeko helburuarekin eskulan eta kostu gastuak murriztuz, urte askoz gure lurraldean kokatu diren hainbat enpresak beren produkzio osoa edo zati handi bat kanpora bideratu dute.

COVID-19aren krisiarekin, enpresa batzuek beren interes ekonomikoengatik - Nissan multinazionalak Bartzelonan iragarri duen bezala - deslokalizazio berriak planteatzeko arriskua jarri da abian.

Deslokalizazio gisa ezagutzen den jardueraren bidez, zerbitzuen eta bitarteko ondasunen enpresek, besteak beste, haiekin mendekotasun-erlaziorik ez duten atzerriko hornitzaileei erosketak egiten dizkiete, eta atzerrian finkatutako sozietate afiliatuei transferentziak bideratzen dizkiete. Kasu gehienetan estatu batetik bestera egiten dira, etanúm. 55ondasun edo zerbitzuok enpresak berak edo kanpoko zerbitzu-emaileek hornitu ahal dituzte. Kasu gehienetan garapen urria edo gurea baino garapen txikiagoa duten herrialdeak izaten dira helmuga.

Estatu bateko enpresa batetik beste estatu batetako enpresa batera jarduerak eta lanpostuak lekualdatzea egiteko modu bat baino gehiago daude: alde batetik, akziodunen artean burutzen da, alegia, talde bereko enpresen artean. Beste alde batetik, kontratu bidez burutu ahal da, enpresa nagusi baten eta lehenago jatorrizko herrialdean ekoizten ziren ondasun edo zerbitzu inportatuak hornitzen dituen azpi-kontratistaren artean.

Gero eta ohikoagoa da erabaki eta botere guneak kanpoan kokatzetik hastea. Hainbat interes direla tarteko (ekonomikoak, fiskalak…) botere eta erabaki guneak kanpoan kokatzea izaten da deslokalizazio prozesuen lehen urratsa. Denboran luzatzen diren prozesuak izan ohi dira maiz.

Garapen bidean dauden herrialdeetan eskulana gero eta kualifikatuagoa eta ugariagoa izateak eta ekonomia zein komunikazioen mundializazioak areagotu egin dute deslokalizazioaren bideari ekin dioten enpresen kopurua.

Bereziki industrian ematen den egoera hau ekonomiaren mundializazio eta globalizazio prozesuetan txertatuta dago. Prozesu horiek enpresa transnazionalei eragiten diete batik bat eta enpresa transnazional horietako gehienak halako ezaugarriak dituzten estatuak bilatu ohi dituzte: egitura eta babes sozial mugatua, eremu sozialean gutxi garatutako lan legeriak, soldata baxuagoak eta ingurumenren kontserbazioari dagozkion lege arau malguak.

Gero eta nabarmenagoa den fenomeno honek nafar sare industrialaren baitan ondorio oso larriak eragiten dituen egoera sortzen du. Alde batetik, deslokalizazio fenomenoaren bidez zuzenean galtzen diren enpleguak daude. Bestetik, deslokalizazioaren edo bere mehatxuaren eraginez lan baldintzetan ematen diren atzera urratsak. Soldatak murritzagoak izatea eta lan baldintzek txarrera egitea dira enpresek deslokalizazioaren mehatxua erabiliz ematen diren egoerak. Honen ondorioz, soldata bat izanik ere pobreziatik atera ezin diren pertsonen kopurua areagotu egin da.

Egoera honek gure ekonomia sarean sortzen dituen ondorioei aurre egiteko bitartekoak jartzera behartuta dago Nafar Gobernua. Era berean ezinbestekoa da gure ekonomiaren sustapeneko politika publiko egokiak diseinatu eta garatzea, Nafarroako ingurune sozioekonomikoaren bilakaerari lotutako politikak, aberastasuna sortu, berau banatu eta bertako pertsonen bizi kalitatea hobetzen lagunduko dutenak.

Politika horien baitan kokatzen dira enpresei bideratutako laguntza publikoak. Konpetentzian, gastuen murrizketan eta ondasunen metaketan oinarritutako merkatuaren aurrean, beste balio batzuetan eraiki behar da enpresak gizartearekin zein administrazioarekin duen harremana. I+G+B zutabe izango duen eredu berrian oinarritutako ekonomia industriala bultzatu behar dute nafar instituzioek, enpresa txiki eta ertainei irtenbideak, aukerak eta laguntzak eskainiz eta langileen parte-hartzearekin zein lan-kalitatearekin osatuko dena. Enplegu egonkorra eta birbanatu daitekeen aberastasuna sortu behar dira herri honen etorkizuna bermatzeko. Bide hori izango da lehiakortasunera eta kalitatezko lan- zein bizi-baldintzetara eramango gaituena

Gure ekonomiaren baitan enpresek beste hainbat eragile sozial, ekonomiko eta sindikalekin batera betetzen duten eginkizuna ezinbestekoa dela aitorturik, instituzioetatik bide hori garatzen laguntza emango zaie. Aldiz, gastuak murrizteko helburu soilarekin eta bideragarritasun ekonomikoari lotutako arrazoien bidez justifikatu gabe beren jarduerak bertan behera utzi eta kanpora eramateko bidea hartzen dutenean, zigor neurriak arautzea funtsezkoa da. Deslokalizazio jarrera horiek lanpostu askoren galera eragin dezakete eta arazo larriak sortu gure herriko sare ekonomiko, produktibo eta industrialean.

Enpresen babeserako laguntza publikoak (fiskalak barne) bideratzen direnean, neurri horiei buruzko arautegiak lagundutako jarduera burutuko da, emandako laguntzaren xedea bete egingo da eta jarduera horrek Nafarroaren garapenerako ekarpen eraginkorra egingo duela bermatuko da. Laguntza publikoek kalitatezko lanpostu eta lan baldintzak sortzen lagundu behar dute eta ez dute biderik eman behar jarduera ekonomikoak deslokalizatzeko.

Europan zehar zabaldutako arazoa izanik, Europako erakundeek neurri juridikoak hartu dituzte, Europako Erkidegoak finantzatzen dituen enpresek ez ditzaten euren jarduerak deslokalizatu. Mahai gaineratu diren neurri horien xedea Europar Batasunak enpresei emandako laguntzak berreskuratzea da, laguntza jaso eta zortzi urte igaro aurretik enpresak bere jarduerak deslokalizatzen baldin baditu. Era berean, Europako Parlamentuak eskatu du enpresa horiek Egitura Funtsetatik edo estatu-laguntzetatik kanpo gera daitezela deslokalizazioa egiten dutenetik zazpi urte igaro arte.

Europar Batasunak bezala, Nafarroako Gobernuak ere beharrezkotzat jotzen du enpresei arauak ezartzea, eta, foru lege proposamen honetan, baliabide publikoak jaso ondoren deslokalizazioaren bideari ekiten dioten enpresak (produkzio osoa edo zatirik handiena kanpora eramanaz) azkeneko hamar urteetan jasotako laguntza guztiak itzultzera behartuta geratzen dira.

Deslokalizazioaren fenomenoari aurre egiteko neurriak hartu izan dira aurretik ere, Nafarroako sare industriala babestu eta indartzeko baliagarriak izan direnak eta ekimen desberdin gehiagoren bidez osatzen joan direnak. Foru lege honen bidez beste urrats bat eman nahi da norabide horretan.

II

Bi kapitulutan banatutako zortzi artikulu eta bi xedapen ditu foru lege honek. Lehen kapituluan foru legearen xedea zehazten da, nafar sektore publikotik laguntzak jasotzen dituzten enpresek balizko deslokalizazioen aurrean izan beharreko arauak zehaztuz. Hurrengo bi artikuluetan foru legearen aplikazio eremu subjektibo eta objektiboak zehazten dira. Laugarren artikuluan enpresak deslokalizatutzat jotzeko beharrezkoak diren baldintzak zehazten dira. Bigarren kapituluak laguntza publikoen aurrean Nafarroako enpresek hartu beharreko konpromisoak zehazten ditu. Izan ere, laguntza publikoak jasoko dituzten enpresek deslokalizaziorik ez burutzeko konpromisoa hartu beharko dute. Hurrengo atalean Nafarroako Gobernuak deslokalizazio kasuen deklarazioa burutzeko prozedura zehazten da. Zazpigarren atalean, dirulaguntza publikoak jaso ondoren deslokalizazioa burutu duen enpresak laguntza hauek itzultzeko duen betebeharra arautzen da. Azken artikuluan, deslokalizazio prozesuen inguruko ezagutzan sakontzeko batzorde baten eraketa arautzen da.

Xedapenetan, Nafarroako Gobernuari foru legea interpretatu eta aplikatzeko beharrezkoak diren jarraibideak bideratzeko ahalmena ematen zaio eta foru lege honen aplikaziorako beharrezkoak diren diru zuzkidurak aurrekontuan sartzeko betebeharra arautzen da. Azkenik, foru legea indarrean sartzeko epe eta baldintzak zehazten dira.

I KAPITULUA
Xedapen orokorrak

**1. artikulua.-** Xedea.

1. Foru lege honen xedea Nafarroako Administrazio Orokorretik eta bertako organismo autonomo, zuzenbide pribatuko ente publiko, sozietate publiko, fundazio eta mankomunitateetatik laguntzak jasotzen dituzten enpresek balizko deslokalizazio prozesuen aurrean izan beharreko betebehar eta mugak zehaztea da.

2. Lege honen bidez, deslokalizazio prozesuei aurre eginaz, bermatu nahi da enpresek Nafarroako sektore publikotik jasotako diru-laguntzak Nafarroaren garapenari ekarpen ekonomiko eta soziala egiteko izan daitezela.

**2. artikulua.-** Aplikazio eremu subjektiboa.

Foru lege hau enpresaren egoitza zein lantokia Nafarroan izan eta Nafarroako Gobernuaren laguntzak jaso dituzten enpresei aplikatuko zaie, hurrengo artikuluan azaltzen diren kasuetan eta moduan. Foru lege hau enpresaren arloan diharduten fundazio eta elkarteei ere aplikatuko zaie.

**3. artikulua.-** Aplikazio eremu objektiboa.

Foru lege honen ondorioetarako Nafarroako instituzioetatik jasotako laguntzak dira Nafarroako Gobernuaren Aurrekontu Orokorraren Foru Legearen baitan bideratzen diren dirulaguntzaknúm. 55eta organismo autonomo, zuzenbide pribatuko ente publiko, sozietate publiko, fundazio eta mankomunitateetatik, bakoitzaren aurrekontuetatik, ematen diren dirulaguntzak.

**4. artikulua.-** Enpresen deslokalizazioa.

1. Foru lege honen ondorioetarako, enpresa bat deslokalizatu egin dela ulertuko da, bi baldintza hauek batera gertatuz gero:

a) Enpresak Nafarroan duen jarduera bertan behera uztea edo nabarmen murriztea.

b) Aldi berean, edo hori gertatu aurreko nahiz ondorengo hiru urteetan, Nafarroan jarduera bertan behera utzi duen erakundeak berak jarduera hori Nafarroatik kanpoko beste leku batean garatzea, edo beste erakunde batek garatzea, baldin eta harekin Merkataritzaren Kodeko 42. Artikuluan aipatzen diren harremanak baditu.

c) Bigarren jarduera bertan behera geratu dela ulertuko da, bai erakundea desegiten denean eta baita, desegin ez arren, Nafarroan dituen produkzio instalazio guztiak edo horietariko batzuk ixten dituenean ere.

2. Jarduera nabarmen murriztu dela ulertuko da, baldin eta, erakundeak Nafarroan dituen lanpostuen murrizketaren ondorioz, murrizketaren aurretik izandako langileen kopurua erdira baino gutxiagora jaisten bada. Hori dela eta, artikulu honen lehen atalean aipatutako baldintzak eman aurreko bi urteetan erakundeak Nafarroako lantokietan izandako langileen bataz-besteko kopurua hartuko da kontuan.

3. Enpresak Nafarroan egin izan duen jarduera lurralde horretatik kanpoko leku batean garatzen ari dela ulertuko da, bai kanpoko leku horretan jarduera abian jartzen bada eta baita kanpoko leku horretan lehendik zegoen enpresa-jarduera hazten bada ere, Nafarroan bertan behera utzi den edo murriztu den heinean.

4. Salbuespenez, behar bezala egiaztatutako kasuetan, enpresa-deslokalizaziorik ez dagoela ulertu ahal izango da, baldin eta baldintza horietan egokitzen den enpresak, zuzenean edo berarekin Merkataritzaren Kodeko 42. Artikuluan aipatutako harremanak dituen beste erakunde baten bitartez, Nafarroako lurralde eremuan enpresa-jarduera berriak abian jartzen baditu, eta batean galdu dituen adina lanpostu edo gehiago Nafarroako beste eremu batean sortzen baditu.

II KAPITULUA
Laguntza publikoen aurrean
enpresen jabeen ardurak

**5. artikulua.-** Enpresaren jabeen konpromisoa.

Dirulaguntzak emateko oinarri-arauetan, Nafarroako Gobernuak enpresa-deslokalizaziorik ez egiteko konpromisoa jasoko du gutxieneko edukiaren barruan, eta beste horrenbeste egingo da organismo autonomo, zuzenbide pribatuko ente publiko, sozietate publiko, fundazio eta mankomunitateen laguntzak emateko eragiketak formalizatzen dituzten negozio juridikoetan.

**6. artikulua.-** Enpresa-deslokalizazioaren deklarazioa.

1. Enpresa-deslokalizazioaren deklarazioa Gobernuaren erabaki baten bidez egingo da, laguntza eman duen sailaren edo erakundearen proposamenez.

2. Deslokalizazio Deklarazioa foru lege honetako 2. artikuluan aipatutako inguruabarrak gertatu ondoko bost urteko epean abiarazi ahalko da.

3.núm. 55Enpresa baten deslokalizazioaren deklarazioa burutzerakoan, Nafarroako Gobernuko departamentu batek baino gehiagok edo organismo autonomo, zuzenbide pribatuko ente publiko, sozietate publiko, fundazio eta mankomunitate batek baino gehiagok esku hartzen dutenean, deklaraziorako prozedura bakarra egingo da, araudi bidez zehazten den moduan.

4. Prozeduraren hasieran, laguntza eman duen departamentuko edo erakundeko organo eskudunak txostena egingo du, foru lege honetako 2. artikuluan azaldutako baldintzak gertatu direla azalduz.

Lehen instantzian burututako txostena interesatuari jakinaraziko zaio. Interesatuak hamabost eguneko epea izango du txostenak dioenaren aurrean bere arrazoiak adierazi eta bere eskubideen defentsa egiteko.

5. Interesatuaren ekarpenak jasotzeko epea amaitzen denean, hala badagokio, enpresaren deslokalizazioa deklaratzeko proposamena aurkeztuko zaio Nafarroako Gobernuari.

6. Prozedurari amaiera emanaz, eta jasotako txosten eta informazioa aztertu ondoren, Nafarroako Gobernuak bi aukera izango ditu:

a) Enpresaren deslokalizazioa deklaratzeko erabakia hartzea.

b) Enpresaren deslokalizazio deklarazioa bertan behera uztea.

Bi kasuetan interesatuari ebazpenaren jakinarazpena egingo zaio.

7. Nafarroako Gobernuaren azken ebazpenean enpresaren deslokalizazioa zein egunetan gertatu den zehaztuko da. Data hori foru lege honetan xedatutakoaren ondorioetarako kontuan hartuko da.

**7. artikulua.-** Jasotako laguntza itzultzea.

1. Enpresaren deslokalizazioa deklaratuz gero, enpresak itzuli egin beharko ditu aurreko hamar urteetan jasotako dirulaguntza kopuruak, kopuru bakoitza jaso zuenetik deklarazioaren egunera arte sortutako berandutza-korrituekin batera. Deklarazio horren ondorioz, eta berau egiten den egunetik aurrera, deslokalizazioa deklaratu zaion enpresak eta haren bazkideek ezin izango dute Nafarroako sektore publikotik laguntzarik jaso hurrengo hamar urteotan.

2. Dirulaguntzak itzuli behar direnean legez zehaztutako dirulaguntzen araubide orokorrak xedatutakoa aplikatuko da. Gainerako laguntzak itzuli behar direnean kasuan kasuko harremanari edo negozio juridikoari buruzko arauak beteko dira.

3. Nafarroako instituzioek ematen dituzten dirulaguntzaz besteko laguntzei dagokienez, Nafarroako Gobernuak laguntzaren zenbatekoa kalkulatzeko prozedura onetsiko du. Oro har, merkatuko balioaren eta dena delako negozio juridikoan hitzartutako balioaren arteko aldea izango da.

**8. artikulua.-** Enpresa-deslokalizazioari buruzko ezagutza.

Nafarroako Gobernuak, enpresak deslokalizatzeko prozesuei buruzko ezagutza hobetzearren, ikerketa lerro egonkorra antolatuko du eta gainerako instituzioekin elkarlanean arituko da: bertan, globalizazioak tokiko eta eskualdeetako enpresa-sarean duen eraginari eta Europako zein Nafarroako enpresen deslokalizazio prozesuei buruzko ezagutza teorikoan eta praktikoan egin diren aurrerapenak eta egungo egoera aztertuko dira.

**Xedapen gehigarri bakarra.**

Foru lege hau garatu eta gauzatzeko beharrezko diren erregelamendu-mailako xedapenak emateko ahalmena ematen zaio Gobernuari eta, hori burutzeko, foru lege hau argitaratzen denetik urtebeteko epea izango du.

**Xedapen iragankor bakarra.** Foru lege honek indarra hartu aurretik emandako laguntzen araubide iragankorra.

Foru lege honetan xedatutakoa aplikatuko zaie hura indarrean jarri aurretik emandako laguntza publikoei, baldin eta ez badira hamar urte igaro dirulaguntza eman dela jakinarazi edo argitaratu zenetik.

**Azken xedapena.**

Foru lege hau Nafarroako Aldizkari Ofizialean argitaratzen den egunetik sartuko da indarrean.